L-Unjoni Ewropea u l-istati membri tagħha jiddispjaċihom ħafna bid-deċiżjoni tal-awtoritajiet tal-Venezwela li jissoktaw bl-elezzjoni ta' Assemblea Kostitwenti fit-30 ta' Lulju. L-elezzjoni tal-Assemblea Kostitwenti aggravat ħafna s-sitwazzjoni fil-Venezwela. Qed tirriskja li timmina l-istituzzjonijiet leġittimi l-oħra previsti mill-Kostituzzjoni bħal pereżempju l-Assemblea Nazzjonali. Iċ-ċirkostanzi li fihom saret l-elezzjoni jqajmu aktar dubji dwar il-kapaċità tal-Assemblea Kostitwenti li tirrappreżenta b'mod effikaċi l-komponenti kollha tal-popolazzjoni tal-Venezwela. Għal dawk kollha li jopponu n-negozjati serji, din tat opportunità biex ikomplu joħolqu kunflitt u jużaw il-poter bla kontroll. Barra minn hekk, is-setgħat legali tal-Assemblea Kostitwenti mhumiex ċari. Għalhekk l-Unjoni Ewropea u l-istati membri tagħha ma jistgħux jirrikonoxxu l-Assemblea Kostitwenti minħabba li huma mħassba rigward ir-rappreżentattività u l-leġittimità effettivi tagħha u jappellaw lill-gvern tal-President Nicolás Maduro biex jieħu miżuri urġenti biex jindirizza l-iżvolġiment tal-każ. B'mod partikolari, l-installazzjoni effettiva tal-Assemblea Kostitwenti għandha tiġi sospiża u s-setgħat tal-istituzzjonijiet kollha previsti mill-Kostituzzjoni għandhom jiġu rikonoxxuti espliċitament. Aktar miżuri għat-tisħiħ tal-fiduċja, bħar-rilaxx tal-avversarji politiċi kollha arrestati, huma meħtieġa wkoll. F'dan ir-rigward, l-UE u l-istati membri tagħha huma mħassba ħafna rigward l-aħbar li Leopoldo López u Antonio Ledezma tneħħew minn taħt arrest domiċiljari u jitolbu kjarifiki dwar fejn jinsabu. Permezz ta' din il-pożizzjoni, l-Unjoni Ewropea u l-istati membri tagħha jappellaw solennement lil dawk kollha fil-Venezwela li għandhom il-mandat demokratiku li jiggvernaw, li jilleġislaw u li jamministraw il-liġi: huma lkoll jeħtieġu jeżerċitaw ir-responsabbiltajiet rispettivi tagħhom u jinnegozjaw it-triq 'il quddiem. Sabiex in-negozjati jkunu ta' suċċess, hemm bżonn ta' kompromess u garanziji. Jeħtieġu wkoll ir-rispett sħiħ tad-drittijiet kostituzzjonali u l-mandati tal- istituzzjonijiet Statali leġittimi kollha, speċjalment tal-Assemblea Nazzjonali, iżda wkoll tal-Qorti Suprema u l-Avukat Ġenerali. L-Unjoni Ewropea u l-istati membri tagħha jilqgħu u jinkoraġġixxu wkoll l-offerti ta' pajjiżi fir-reġjun u ta' atturi internazzjonali oħra li jakkumpanjaw u jiffaċilitaw dawn in-negozjati. Huma lesti li jappoġġjaw b'mod attiv l-isforzi kollha lejn dan l-għan. F'dan il-kuntest, huma jfakkru fl-erba' punti identifikati fid-djalogu tal-2016 u mtennija fl-ittra mingħand is-Segretarju tal-Istat tal-Vatikan Parolin, jiġifieri (i) il-kalendarju elettorali; (ii) il-ftuħ ta' rotta umanitarja (iii) il-ħelsien tal-avversarji li jinsabu l-ħabs; u (iv) ir-rispett lejn l-Assemblea Nazzjonali. Huma jappellaw lill-partijiet kollha biex iżommu lura mill-vjolenza, inkluż permezz ta' gruppi ta' persuni ċivili armati mhux identifikati, u jitolbu lill-awtoritajiet biex jiżguraw rispett sħiħ lejn id-drittijiet kollha tal-bniedem. L-Unjoni Ewropea tinsab lesta li tagħti assistenza fil-kwistjonijiet kollha li jistgħu jtaffu s-sitwazzjoni ta' kuljum tal-poplu tal-Venezwela. L-Unjoni Ewropea u l-istati membri tagħha huma lesti li jżidu gradwalment ir-rispons tagħhom fil-każ li l-prinċipji demokratiċi jiġu mminati aktar u l-kostituzzjoni tal-Venezwela ma tkunx rispettata. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, il-membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.